Bejaarde (78) sterk aan ná wrede aanvalPoppie Lennox is wreed in haar dogter se winkel op Reddersburg aangeval. Foto: Facebook ŉ Bejaarde vrou van Reddersburg in die Suid-Vrystaat sterk by familie in Bloemfontein aan nadat sy wreed in die winkeltjie aangeval is wat sy vir haar dogter bestuur het. Erica Kleinhans (51) vertel haar ma, Poppie Lennox (78), was Maandag laatmiddag alleen in haar winkeltjie toe “ŉ jongerige man” die derde keer die dag ŉ pakkie skyfies kom koop. “Hy was die Saterdag ook daar en weer die Maandag 08:00 en 12:00, elke keer om skyfies te koop,” sê Kleinhans, “maar hy is nie ŉ ou bekende op die dorp nie.” Toe Lennox omdraai om die pakkie van die rak af te haal, het die aanvaller oor die toonbank gespring en aan haar bloes gepluk, vertel Kleinhans. Met dié het hy gesien sy hou haar beursie teen haar bors. “Hy het my ma gewurg, haar só hard op haar linkerskouer getrap dat die rak waarteen sy geval het, gebreek het, en twee bierbottels op haar kop stukkend geslaan.” Die hele wêreld was vol bloed. Dit lyk my in ŉ stadium het sy uitgepass. Kleinhans sê haar ma kan nie presies onthou wat verder gebeur het nie. “Die hele wêreld was vol bloed. Dit lyk my in ŉ stadium het sy uitgepass, want toe sy weer bykom, was [haar aanvaller] weg.” Lennox, wat volgens haar dogter nog vol lewe is en weier om stil te sit of in ŉ ouetehuis te gaan woon, het ondanks haar beserings opgestaan, die winkel se buitelig aangeskakel, die plek gesluit en ŉ kort entjie na ŉ vriendin toe gery, wat die polisie en ŉ ambulans ontbied het. Nadat sy Maandagaand in ŉ Bloemfonteinse hospitaal opgeneem is, het die dokters verwag sy sou nog daardie aand ontslaan word, maar hulle het haar oornag daar gehou en Dinsdagoggend ŉ hartskandering gedoen nadat ŉ breinsonar ook uitgevoer is om te kyk vir bloeding op die brein. “Haar bloeddruk was vreeslik hoog,” sê Kleinhans, “seker van die skok van die aanval.” Kleinhans meen vir iemand van haar ma se jare “vat sy dit baie goed”. Sy vertel Lennox se gesig lyk al beter en al voel dit asof haar lyf elke dag seerder word, het ŉ verpleegsuster hulle verseker die pyn sal binne ŉ dag of wat begin afneem. “Haar gesig lyk beter aan die kant wat opgeswel was, maar aan die ander kant waar die glas haar gesny het, lyk dit asof die wond ŉ abses maak,” sê Lennox. “Die suster by die Rosepark-wondkliniek waar ons Donderdagoggend was, het gesê ons moet terugkom as dit nie beter word nie.” Lennox se linkerskouer waar die aanvaller haar getrap het, is nog “ongelooflik seer”, maar die swelling om haar oë is heeltemal weg nadat dit Maandag toegeswel was. Ek gaan haar nie terugvat nie. Ek gaan maak môre daai winkel leeg. Gevra of haar ma weer in die winkeltjie sal gaan werk, het Kleinhans gesê: “Ek gaan haar nie terugvat nie. Ek gaan maak môre daai winkel leeg. Sy woon van nou af hier by my dogter in die huis op die erf waarop ek in ŉ woonstel woon.” Maar Kleinhans glo nie haar ma sal nou skielik wil stilsit nie. “Ons sal maar sien wat ons met haar gaan maak. Sy wil nog steeds werk; so dalk kan sy my seun in sy lekkergoedwinkel hier in Bloemfontein help.” Sy het haar ma intussen weer terug Reddersburg toe geneem, sowat 50 km suid van die Vrystaatse hoofstad, om ŉ klag by die plaaslike polisie aanhangig te maak. Lennox se ander dogter, Elize Wincento, woon in Pretoria, en haar enigste seun, Johan, is ook in Bloemfontein. Reddersburgers en mense van heinde en ver het hul skok in die sosiale media uitgespreek oor die wrede aanval op Lennox. Maria Oneale skryf: “My hart is stukkend.” Sy beskryf Lennox as “mensliewend” en “dierbaar”. Die Vrystaatse polisie het Donderdagmiddag by navraag onderneem om ’n verklaring oor die aanval uit te reik.